બીજી બાજુ સંગીતાનું કહેવું છે, ‘સુધીર હંમેશાંથી તેમના સમય કરતાં આગળ રહ્યા છે, છતાં તેમનું રોમૅન્ટિસિઝમ અને હૃદયની સચ્ચાઈ હજી પણ જળવાઈ રહ્યાં છે, જે તેમના મનમાં તે જ તેમના મોઢા પર હોય. એથી કેટલીક વાર તો તેમના કરતાં નાની હોવા છતાં વ્યવહારની બાબતમાં મારે તેમને ટોકવા પડે છે. તેમને સરપ્રાઇઝિસ આપવી પણ ખૂબ ગમે છે. અમારા હનીમૂન પર અમે ન્યુ ઝીલૅન્ડ જવાનાં હતાં. ત્યાંના વીઝા, ડ્રાઇવિંગ લાઇસન્સ વગેરે બધું જ આવી ગયું હતું. એવામાં વાત-વાતમાં એક દિવસ મેં તેમને એમ જ કહ્યું કે મને જૂના મૉન્યુમેન્ટ્સ, મ્યુઝિયમ વગેરે જોવું ખૂબ ગમે. બસ પછી તો શું, તેમણે બધું બુકિંગ કૅન્સલ કરાવી દીધું અને હું ઍરર્પોટ પર પહોંચી ત્યારે મને ખબર પડી કે અમે ન્યુ ઝીલૅન્ડ નહીં, ઇટલી જઈ રહ્યાં છીએ. હવે મને સમજાઈ ગયું છે કે હું સુધીર એટલે આ જ, ફુલ ઑફ લાઇફ, ફુલ ઑફ સરપ્રાઇઝિસ.’